title: Deċiżjoni tal-Kummissjoni (UE) 2019/418 tat-13 ta' Marzu 2019 li temenda d-Deċiżjonijiet (UE) 2017/1214, (UE) 2017/1215, (UE) 2017/1216, (UE) 2017/1217, (UE) 2017/1218 u (UE) 2017/1219 (notifikata bid-dokument C(2019) 1851) (Test b'rilevanza għaż-ŻEE.)

text:
                  15.3.2019

                  MT

                  Il-Ġurnal Uffiċjali tal-Unjoni Ewropea

                  L 73/188

         DEĊIŻJONI TAL-KUMMISSJONI (UE) 2019/418
         tat-13 ta' Marzu 2019
         li temenda d-Deċiżjonijiet (UE) 2017/1214, (UE) 2017/1215, (UE) 2017/1216, (UE) 2017/1217, (UE) 2017/1218 u (UE) 2017/1219

               (notifikata bid-dokument C(2019) 1851)

         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
         Wara li kkonsultat il-Bord tal-Ekotikkettar tal-Unjoni Ewropea,
         Billi:

                     (1)

                     Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li jħallu impatt ambjentali mnaqqas tul iċ-ċiklu kollu ta' ħajjithom. Se jiġu stabbiliti kriterji speċifiċi tal-Ekotikketta tal-UE għal kull grupp ta' prodotti.

                     (2)

                     Id-Deċiżjonijiet tal-Kummissjoni (UE) 2017/1214 (2), (UE) 2017/1215 (3), (UE) 2017/1216 (4), (UE) 2017/1217 (5), (UE) 2017/1218 (6) u (UE) 2017/1219 (7) jistabbilixxu l-kriterji u r-rekwiżiti relatati għall-valutazzjoni u l-verifiki għad-deterġenti għall-ħasil tal-platti bl-idejn, għad-deterġenti għall-magni tal-ħasil tal-platti industrijali u istituzzjonali, għad-deterġenti għall-magni tal-ħasil tal-platti, għall-prodotti tat-tindif għal uċuħ ebsin, għad-deterġenti għall-ħasil tal-ħwejjeġ, u għad-deterġenti tal-ħasil tal-ħwejjeġ industrijali u istituzzjonali, rispettivament.

                     (3)

                     Għadd ta' korpi nazzjonali kompetenti li jagħtu l-Ekotikketta tal-UE infurmaw lill-Kummissjoni bid-diffikultajiet fl-implimentazzjoni ta' wħud mill-kriterji stabbiliti minn dawk id-Deċiżjonijiet. Partikolarment, sustanzi preżenti bħala impuritajiet f'xi ingredjenti (pereżempju, il-fosfati) skont il-kriterji għandhom ikunu esklużi mill-prodott tad-deterġent finali, irrispettivament mill-konċentrazzjoni tagħhom, iżda fil-preżent mhuwiex teknikament fattibbli li dawn l-impuritajiet jitneħħew.

                     (4)

                     Id-Deċiżjonijiet elenkati fil-premessa 2 ħassru u ssostitwew id-Deċiżjonijiet tal-Kummissjoni preċedenti fl-istess qasam. Skont id-Deċiżjonijiet preċedenti, kien meħtieġ li l-impuritajiet u l-prodotti sekondarji jikkonformaw mal-kriterji biss jekk ikunu preżenti f'konċentrazzjonijiet ta' 0,010 % jew iktar tal-piż tal-formolazzjoni finali. Il-Kummissjoni wettqet valutazzjoni u kkonkludiet li, f'konformità mad-Deċiżjonijiet preċedenti, jenħtieġ li jiġi stabbilit limitu minimu ta' konċentrazzjoni ta' 0,010 % tal-piż tal-formolazzjoni finali, għall-prodotti sekondarji u wkoll għall-impuritajiet mill-materja prima, għall-finijiet ta' konformità ma' kull wieħed mill-kriterji fid-Deċiżjonijiet elenkati fil-premessa 2.

                     (5)

                     Id-Deċiżjoni (UE) 2017/1217 tħassar u tissostitwixxi d-Deċiżjoni tal-Kummissjoni 2011/383/UE (8) għall-grupp ta' prodotti “Deterġenti tat-tindif b'użi multipli u deterġenti tat-tindif sanitarji”. Id-Deċiżjoni (UE) 2017/1217 stabbiliet perjodu tranżizzjonali ta' 18-il xahar sabiex il-produtturi tal-prodotti li ngħataw l-Ekotikketta tal-UE abbażi tal-kriterji stabbiliti fid-Deċiżjoni 2011/383/UE jkollhom biżżejjed żmien biex jadattaw il-prodotti tagħhom ħalli jkunu konformi mal-kriterji riveduti stabbiliti fid-Deċiżjoni (UE) 2017/1217. Dak il-perjodu tranżizzjonali skada fis-26 ta' Diċembru 2018. Għadd ta' korpi nazzjonali kompetenti infurmaw lill-Kummissjoni dwar il-ħtieġa li dak il-perjodu ta' tranżizzjoni jiġi estiż b'sitt xhur minħabba l-ammont kbir ta' applikazzjonijiet għat-tiġdid tal-kuntratti li jagħtu l-Ekotikketta tal-UE. Il-Kummissjoni wettqet valutazzjoni u kkonfermat il-ħtieġa, eċċezzjonalment f'dan il-każ, li l-perjodu ta' tranżizzjoni jiġi estiż b'sitt xhur.

                     (6)

                     Iż-żewġ Deċiżjonijiet (UE) 2017/1218 u (UE) 2017/1219 jinkludu deroga mogħtija skont l-Artikolu 6(7) tar-Regolament (KE) Nru 66/2010 għall-aċidu ε-ftalimido-perossi-eżanojku (PAP) meta jkun ikklassifikat bħala perikoluż għall-ambjent akkwatiku: Periklu Akut, il-Kategorija 1 (H400) jew bħala perikoluż għall-ambjent akkwatiku: Periklu Kroniku, il-Kategorija 3 (H412) sa konċentrazzjoni massima ta' 0,6 g/kg ta' ħwejjeġ għall-ħasil. Dawk id-derogi kienu ngħataw għaliex kien rikonoxxut li l-PAP kellu rwol importanti bħala aġent tal-ibbliċjar fid-deterġenti koperti minn dawk id-Deċiżjonijiet u għaliex jgħaddi minn livell għoli ta' degradazzjoni matul il-proċess tal-ħasil.

                     (7)

                     Matul il-proċess tal-ħasil, il-PAP jiddegrada fl-aċidu ε-ftalimido eżanojku (PAC). Din is-sustanza mhijiex perodossika, tibbijodegrada faċilment u mhijiex perikoluża għall-ambjent. Billi l-PAP jiddegrada malajr f'PAC u qatt ma jasal sal-ilma skarikat, huwa iktar xieraq li jintużaw il-fatturi ta' degradazzjoni tal-PAC għall-PAP fil-kalkolu tal-volum kritiku tad-dilwizzjoni tal-prodott. Diġà ntuża approċċ simili fid-Deċiżjoni (UE) 2017/1219 fejn ġew applikati regoli separati għall-kalkolu tal-volum kritiku tad-dilwizzjoni għall-perossidu tal-idroġenu, li jiddegrada f'aċidu peraċetiku matul il-proċess tal-ħasil. Għaldaqstant, jenħtieġ li d-Deċiżjoni (UE) 2017/1219 tiġi emendata biex japplikaw regoli separati għall-kalkolu tal-volum kritiku tad-dilwizzjoni għall-PAP billi jintużaw il-valuri tad-degradazzjoni tal-PAC.

                     (8)

                     Il-PAP jintuża prinċipalment bħala aġent għall-ibbliċjar f'deterġenti professjonali tal-ħasil tal-ħwejjeġ b'iktar minn komponent wieħed u mhux fid-deterġenti tal-ħasil tal-ħwejjeġ domestiċi. Għalhekk, id-deroga attwali għall-PAP fid-Deċiżjoni (UE) 2017/1218 mhijiex neċessarja u jenħtieġ li titneħħa.

                     (9)

                     Biex l-affarijiet ikun ċari, fl-Anness tad-Deċiżjoni (UE) 2017/1218, jenħtieġ li t-Tabella 3 tiġi emendata biex tiżdied kolonna li turi l-klassifikazzjoni tas-sustanza skont ir-Regolament (KE) Nru 1272/2008.

                     (10)

                     Għaldaqstant, jenħtieġ li d-Deċiżjonijiet (UE) 2017/1214, (UE) 2017/1215, (UE) 2017/1216, (UE) 2017/1217, (UE) 2017/1218 u (UE) 2017/1219 jiġu emendati skont dan.

                     (11)

                     Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

               ADOTTAT DIN ID-DEĊIŻJONI:

            Artikolu 1
            Fl-Anness tad-Deċiżjoni (UE) 2017/1214, fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                           “(*)

                           ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

            Artikolu 2
            Fl-Anness tad-Deċiżjoni (UE) 2017/1215, fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                           “(*)

                           ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

            Artikolu 3
            Fl-Anness tad-Deċiżjoni (UE) 2017/1216, fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                           “(*)

                           ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

            Artikolu 4
            Id-Deċiżjoni (UE) 2017/1217 hija emendata kif ġej:

                        (a)

                        fl-Artikolu 7, il-paragrafu 3 jiġi sostitwit b'dan li ġej:

                           “3.   Il-liċenzji tal-Ekotikketta tal-UE mogħtija skont il-kriterji stabbiliti fid-Deċiżjoni 2011/383/UE jistgħu jintużaw sat-30 ta' Ġunju 2019.”

                        (b)

                        fl-Anness fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                                    “(*)

                                    ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

            Artikolu 5
            L-Anness tad-Deċizjoni (UE) 2017/1218 huwa emendat kif ġej:

                        (a)

                        fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                                    “(*)

                                    ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

                        (b)

                        fil-Kriterju 5 (Sustanzi esklużi u ristretti), fil-punt (b) (ii), it-Tabella 3 (Sustanzi derogati) hi sostitwita bit-tabella stabbilita fl-Anness ta' din id-Deċiżjoni.

            Artikolu 6
            L-Anness tad-Deċizjoni (UE) 2017/1219 huwa emendat kif ġej:

                        (a)

                        fil-Kriterju 1 (“Tossiċità għall-organiżmi akkwatiċi”), l-aħħar paragrafu huwa sostitwit b'dan li ġej:
                        “Minħabba d-degradazzjoni ta' ċerti sustanzi fil-proċess tal-ħasil, japplikaw regoli separati għal dawn li ġejjin:

                                    —

                                    perossidu tal-idroġenu (H2O2) — ma għandux jiġi inkluż fil-kalkolu tas-CDV,

                                    —

                                    aċidu peraċetiku — għandu jiġi inkluż fil-kalkolu bħala “aċidu aċetiku”,

                                    —

                                    aċidu ε-ftalimido-perossi-eżanojku (PAP) — għandu jiġi inkluż fil-kalkolu bħala aċidu ε-ftalimido eżanojku (PAC).

                              Il-valuri li jridu jintużaw fil-kalkolu tas-CDV[kroniku] għall-aċidu ε-ftalimido eżanojku (PAC) għandhom ikunu kif ġej:

                                    DF(i) = 0,05

                                    TF kroniku(i) = 0,256 mg/l

                                    Aerobiku = R

                                    Anaerobiku = O;”;

                        (b)

                        fit-taqsima bit-titolu “Valutazzjoni u Verifika”, fil-punt (b) (Limiti tal-kejl), fit-tabella 1, in-nota bl-asterisk (*) tiġi sostitwita b'dan li ġej:

                                    “(*)

                                    ‘l-ebda limitu’ tfisser: irrispettivament mill-konċentrazzjoni (limitu analitiku ta' detezzjoni) għas-sustanzi mdaħħlin kollha bl-eċċezzjoni tal-prodotti sekondarji u l-impuritajiet mill-materja prima, li jistgħu jkunu preżenti sa konċentrazzjoni ta' 0,010 % tal-piż fil-formulazzjoni finali;”.

            Artikolu 7
            Din id-Deċiżjoni hija indirizzata lill-Istati Membri.

            Magħmul fi Brussell, it-13 ta' Marzu 2019.

                  Għall-Kummissjoni

               Karmenu VELLA

                  Membru tal-Kummissjoni

            (1)  ĠU L 27, 30.1.2010, p. 1.

            (2)  Id-Deċiżjoni tal-Kummissjoni (UE) 2017/1214 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-ħasil tal-platti bl-idejn (ĠU L 180, 12.7.2017, p. 1).

            (3)  Id-Deċiżjoni tal-Kummissjoni (UE) 2017/1215 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti industrijali u istituzzjonali (ĠU L 180, 12.7.2017, p. 16).

            (4)  Id-Deċiżjoni tal-Kummissjoni (UE) 2017/1216 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti (ĠU L 180, 12.7.2017, p. 31).

            (5)  Id-Deċiżjoni tal-Kummissjoni (UE) 2017/1217 tat-23 ta' Ġunju 2017 li tistabbilixxi l-kriterji tal-Ekotikketta tal-UE għall-prodotti tat-tindif għal uċuħ ebsin (ĠU L 180, 12.7.2017, p. 45).

            (6)  Id-Deċiżjoni tal-Kummissjoni (UE) 2017/1218 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-ħasil tal-ħwejjeġ (ĠU L 180, 12.7.2017, p. 63).

            (7)  Id-Deċiżjoni tal-Kummissjoni (UE) 2017/1219 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti tal-ħasil tal-ħwejjeġ industrijali u istituzzjonali (ĠU L 180, 12.7.2017, p. 79).

            (8)  Id-Deċiżjoni tal-Kummissjoni 2011/383/UE tat-28 ta' Ġunju 2011 dwar l-istabbiliment ta' kriterji ekoloġiċi għall-għoti tal-Ekotikketta tal-UE lil deterġenti tat-tindif b'użi multipli u deterġenti tat-tindif sanitarji (ĠU L 169, 29.6.2011, p. 52).

            ANNESS

                        Sustanza

                        Klassifikazzjoni skont ir-Regolament (KE) Nru 1272/2008

                        Dikjarazzjoni tal-Periklu

                        Aġenti tensjoattivi

                        Perikolużi għall-ambjent akkwatiku — Periklu Akut, il-Kategorija 1

                        H400: Tossiku ħafna għall-organiżmi akkwatiċi

                        Perikoluż għall-ambjent akkwatiku — Periklu Kroniku, il-Kategorija 3

                        H412: Jagħmel il-ħsara lill-organiżmi akkwatiċi b'mod li jħalli effetti dejjiema

                        Subtiliżina

                        Perikoluża għall-ambjent akkwatiku — Periklu Akut, il-Kategorija 1

                        H400: Tossiku ħafna għall-organiżmi akkwatiċi

                        Perikoluż għall-ambjent akkwatiku — Periklu Kroniku, il-Kategorija 2

                        H411: Tossiku għall-organiżmi akkwatiċi b'mod li jħalli effetti dejjiema

                        Enżimi (1)

                        Sensitizzazzjoni tal-ġilda, il-Kategoriji tal-Perikli 1, 1 A, 1B

                        H317: Jista' jikkawża reazzjoni allerġika tal-ġilda

                        Sensitizzazzjoni Respiratorja, il-Kategoriji tal-Perikli 1, 1 A, 1B

                        H334: Jista' jikkawża sintomi ta' allerġija jew ta' ażma jew diffikultajiet tan-nifs jekk jinġibed man-nifs

                        NTA bħala impurità f'MGDA u GLDA (2)

                        Karċinoġeniċità, il-Kategorija tal-Perikli 2

                        H351: Suspettat li jikkawża l-kanċer

               (1)

                        (*2)

                        Inklużi l-istabbilizzaturi u sustanzi awżiljari oħra fil-preparazzjonijiet.

               (2)

                        (*3)

                        F'konċentrazzjonijiet aktar baxxi minn 0,2 % fil-materja prima sakemm il-konċentrazzjoni totali fil-prodott finali tkun aktar baxxa minn 0,10 %.


title: Deċiżjoni tal-Kunsill (UE) 2019/477 tat-12 ta' Marzu 2019 dwar il-konklużjoni ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, biex titqies l-adeżjoni mal-Unjoni Ewropea tar-Repubblika tal-Bulgarija u tar-Rumanija

text:
                  25.3.2019

                  MT

                  Il-Ġurnal Uffiċjali tal-Unjoni Ewropea

                  L 82/2

         DEĊIŻJONI TAL-KUNSILL (UE) 2019/477
         tat-12 ta' Marzu 2019
         dwar il-konklużjoni ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, biex titqies l-adeżjoni mal-Unjoni Ewropea tar-Repubblika tal-Bulgarija u tar-Rumanija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-punt (i) tal-Artikolu 218(6)(a) tiegħu,
         Wara li kkunsidra l-Att ta' Adeżjoni tal-2005, u partikolarment l-Artikolu 6(2) tiegħu,
         Wara li kkunsidra l-proposta tal-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:

                     (1)

                     Il-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, biex titqies l-adeżjoni mal-Unjoni Ewropea tar-Repubblika tal-Bulgarija u tar-Rumanija (minn hawn 'il quddiem imsejjaħ “il-Protokoll”) ġie ffirmat f'isem il-Komunità Ewropea u l-Istati Membri tagħha fit-30 ta' Novembru 2009 suġġett għall-konklużjoni tiegħu.

                     (2)

                     Skont l-Artikolu 8(2) tal-Protokoll, il-Protokoll ġie applikat fuq bażi provviżorja mill-1 ta' Jannar 2007 'l hawn.

                     (3)

                     Konsegwentement għad-dħul fis-seħħ tat-Trattat ta' Lisbona fl-1 ta' Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.

                     (4)

                     Il-Protokoll għandu jiġi approvat,

               ADOTTA DIN ID-DEĊIJONI:

            Artikolu 1
            Il-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, biex titqies l-adeżjoni mal-Unjoni Ewropea tar-Repubblika tal-Bulgarija u tar-Rumanija (2) huwa b'dan approvat f'isem l-Unjoni Ewropea u l-Istati Membri tagħha.

            Artikolu 2
            Il-President tal-Kunsill għandu jagħti n-notifiki previsti fl-Artikolu 7 tal-Protokoll f'isem l-Unjoni (3) u għandu jagħti n-notifika li ġejja lir-Renju Ħaxemita tal-Ġordan:

               “Konsegwentement għad-dħul fis-seħħ tat-Trattat ta' Lisbona fl-1 ta' Diċembru 2009, l-Unjoni Ewropea ssostitwixxiet u ssuċċediet il-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għaldaqstant, ir-referenzi għall-“Komunità Ewropea” jew għall-“Komunità” fit-test tal-Protokoll għandhom, fejn ikun il-każ, jinqraw bħala “l-Unjoni Ewropea”.”

            Artikolu 3
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Artikolu 4
            Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.

            Magħmul fi Brussell, it-12 ta' Marzu 2019.

                  Għall-Kunsill

                  Il-President

               E.O. TEODOROVICI

            (1)  Kunsens mogħti fit-18 ta' Jannar 2011 (ĠU C 136E, 11.5.2012, p. 105).

            (2)  ĠU L 40, 13.2.2010, p. 64.

            (3)  Id-data tad-dħul fis-seħħ tal-Protokoll se tiġi pubblikata fil-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (PESK) 2019/539 tal-1 ta' April 2019 li temenda d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja

text:
                  2.4.2019

                  MT

                  Il-Ġurnal Uffiċjali tal-Unjoni Ewropea

                  L 93/15

         DEĊIŻJONI TAL-KUNSILL (PESK) 2019/539
         tal-1 ta' April 2019
         li temenda d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fil-31 ta' Lulju 2015, il-Kunsill adotta d-Deċiżjoni (PESK) 2015/1333 (1) dwar miżuri restrittivi fid-dawl tas-sitwazzjoni fil-Libja.

                     (2)

                     Fit-28 ta' Settembru 2018, il-Kunsill adotta d-Deċiżjoni (PESK) 2018/1465 (2).

                     (3)

                     Fid-dawl tal-instabbiltà kontinwa u l-gravità tas-sitwazzjoni fil-Libja, il-Kunsill iddeċieda li l-miżuri restrittivi fil-konfront ta' tliet persuni jenħtieġ li jiġu estiżi għal perijodu ulterjuri ta' sitt xhur.

                     (4)

                     Għaldaqstant jenħtieġ li d-Deċiżjoni (PESK) 2015/1333 tiġi emendata skont dan,

               ADOTTA DIN ID-DEĊIŻJONI:

            Artikolu 1
            Fl-Artikolu 17 tad-Deċiżjoni (PESK) 2015/1333, il-paragrafi 3 u 4 huma sostitwiti b'dan li ġej:

                  “3.   Il-miżuri msemmija fl-Artikolu 8(2) għandhom japplikaw fir-rigward tal-entrati 14, 15 u 16 fl-Anness II sat-2 ta' Ottubru 2019.

                  4.   Il-miżuri msemmija fl-Artikolu 9(2) għandhom japplikaw fir-rigward tal-entrati 19, 20 u 21 fl-Anness IV sat-2 ta' Ottubru 2019.”.

            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-1 ta' April 2019.

                  Għall-Kunsill

                  Il-President

               G. CIAMBA

            (1)  Id-Deċiżjoni tal-Kunsill (PESK) 2015/1333 tal-31 ta' Lulju 2015 dwar miżuri restrittivi fid-dawl tas-sitwazzjoni fil-Libja, u li tħassar id-Deċiżjoni 2011/137/PESK (ĠU L 206, 1.8.2015, p. 34).

            (2)  Id-Deċiżjoni tal-Kunsill (PESK) 2018/1465 tat-28 ta' Settembru 2018 li temenda d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja (ĠU L 245, 1.10.2018, p. 16).


title: Deċiżjoni tal-Kunsill (UE) 2019/867 tal-14 ta' Mejju 2019 dwar il-pożizzjoni li għandha tittieħed f'isem l-Unjoni Ewropea fil-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR), u li tħassar id-Deċiżjoni tal-24 ta' Ġunju 2014 dwar il-pożizzjoni li għandha tiġi adottata, f'isem l-Unjoni, fis-CCAMLR

text:
                  28.5.2019

                  MT

                  Il-Ġurnal Uffiċjali tal-Unjoni Ewropea

                  L 140/72

         DEĊIŻJONI TAL-KUNSILL (UE) 2019/867
         tal-14 ta' Mejju 2019
         dwar il-pożizzjoni li għandha tittieħed f'isem l-Unjoni Ewropea fil-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR), u li tħassar id-Deċiżjoni tal-24 ta' Ġunju 2014 dwar il-pożizzjoni li għandha tiġi adottata, f'isem l-Unjoni, fis-CCAMLR
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Bid-Deċiżjoni tal-Kunsill 81/691/KEE (1), l-Unjoni kkonkludiet il-Konvenzjoni dwar il-Konservazzjoni tar-Riżorsi Ħajjin tal-Baħar Antartiku (2) (il-“Konvenzjoni CAMLR”), li daħlet fis-seħħ fl-7 ta' April 1982 u stabbiliet il-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR). Il-Belġju, Spanja, Franza, il-Ġermanja, l-Italja, il-Polonja, l-Iżveżja u r-Renju Unit huma wkoll Partijiet Kontraenti għall-Konvenzjoni CAMLR. Il-Greċja, in-Netherlands u l-Finlandja huma Partijiet Kontraenti għall-Konvenzjoni CAMLR iżda mhumiex Membri tas-CCAMLR.

                     (2)

                     Skont l-Artikolu IX.1 tal-Konvenzjoni CAMLR, is-CCAMLR hija responsabbli mill-adozzjoni ta' miżuri ta' konservazzjoni fil-laqgħat annwali tagħha mfassla biex jiżguraw il-konservazzjoni tar-riżorsi ħajjin tal-baħar Antartiku, inkluż l-użu razzjonali tagħhom. Dawn il-miżuri jistgħu jsiru vinkolanti fuq l-Unjoni.

                     (3)

                     Ir-Regolament (UE) Nru 1380/2013 tal-Parlament Ewropew u tal-Kunsill (3) jipprevedi li l-Unjoni għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fit-tul u li jkunu ġestiti b'mod li huwa konsistenti mal-objettivi li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel. Dan jipprevedi wkoll li l-Unjoni għandha tapplika l-approċċ prekawzjonarju għall-ġestjoni tas-sajd, u għandu jkollha l-għan li tiżgura li l-isfruttar ta' riżorsi bijoloġiċi tal-baħar jirrestawra l-popolazzjoni ta' speċijiet mistada u jżommhom 'il fuq mil-livelli li jistgħu jipproduċu r-rendiment massimu sostenibbli. Dan jipprevedi wkoll li l-Unjoni għandha tieħu miżuri ta' ġestjoni u ta' konservazzjoni bbażati fuq l-aqwa pariri xjentifiċi disponibbli, tappoġġja l-iżvilupp ta' għarfien u pariri xjentifiċi, telimina gradwalment l-iskartar u tippromwovi metodi tas-sajd li jikkontribwixxu għal sajd aktar selettiv u l-evitar u t-tnaqqis, kemm jista' jkun, ta' qabdiet mhux mixtieqa, għal sajd b'impatt baxx fuq l-ekosistema tal-baħar u r-riżorsi tas-sajd. Barra minn hekk, ir-Regolament (UE) Nru 1380/2013 jipprevedi speċifikament li dawk l-objettivi u l-prinċipji għandhom jiġu applikati mill-Unjoni fit-twettiq tar-relazzjonijiet tas-sajd esterni tagħha.

                     (4)

                     Kif iddikjarat fil-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea “Il-governanza internazzjonali tal-oċeani: aġenda għall-futur tal-oċeani tagħna”, u l-konklużjonijiet tal-Kunsill dwar dik il-Komunikazzjoni konġunta, il-promozzjoni ta' miżuri li jappoġġjaw u jtejbu l-effettività tal-organizzazzjonijiet reġjonali għall-ġestjoni tas-sajd (RFMOs) u, fejn rilevanti, itejbu l-governanza tagħhom, hija ċentrali għall-azzjoni tal-Unjoni f'dawn il-fora.

                     (5)

                     Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Strateġija Ewropea għall-Plastiks f'Ekonomija Ċirkolari”, tirreferi għal miżuri speċifiċi biex jitnaqqas il-plastik u t-tniġġis tal-baħar, kif ukoll it-telf jew l-abbandun ta' rkaptu tas-sajd fil-baħar.

                     (6)

                     Huwa xieraq li tiġi stabbilita l-pożizzjoni li għandha tittieħed f'isem l-Unjoni fil-laqgħat tas-CCAMLR għall-perijodu 2019-2023, peress li l-miżuri ta' konservazzjoni tas-CCAMLR ser ikunu vinkolanti fuq l-Unjoni u jistgħu jinfluwenzaw b'mod determinanti l-kontenut tal-liġi tal-Unjoni, jiġifieri, ir-Regolamenti tal-Kunsill (KE) Nru 1035/2001 (4), (KE) Nru 600/2004 (5), (KE) Nru 601/2004 (6), (KE) Nru 1005/2008 (7) u (KE) Nru 1224/2009 (8), u r-Regolament (UE) 2017/2403 tal-Parlament Ewropew u tal-Kunsill (9).

                     (7)

                     Dik il-pożizzjoni jenħtieġ li tkopri biss il-materji li jaqgħu fil-kompetenza kondiviża tal-Unjoni sal-punt li jaffettwaw regoli komuni tal-Unjoni. F'konformità mas-sentenza tal-Qorti tal-Ġustizzja fil-każijiet konġunti C-626/15 u C-659/16 (10), jenħtieġ li l-Unjoni tappoġġa biss l-istabbiliment ta' Żoni Marittimi Protetti (MPAs) fiż-żona CCAMLR flimkien mal-Istati Membri tagħha. Din id-Deċiżjoni jenħtieġ li ma taffettwax id-diviżjoni ta' kompetenzi bejn l-Unjoni u l-Istati Membri.

                     (8)

                     Attwalment, il-pożizzjoni li għandha tittieħed f'isem l-Unjoni fil-laqgħat tas-CCAMLR hija stabbilita bid-Deċiżjoni tal-Kunsill tal-24 ta' Ġunju 2014 dwar il-pożizzjoni li għandha tiġi adottata, f'isem l-Unjoni, fis-CCAMLR. Huwa xieraq li dik id-Deċiżjoni titħassar u li tiġi sostitwita b'Deċiżjoni ġdida li tkun tkopri l-perijodu 2019-2023.

                     (9)

                     Fid-dawl tan-natura li qed tevolvi tar-riżorsi tas-sajd fiż-żona tal-Konvenzjoni CAMLR u l-ħtieġa konsegwenti li l-pożizzjoni tal-Unjoni tqis l-iżviluppi l-ġodda, inkluż informazzjoni xjentifika ġdida u informazzjoni rilevanti oħra ppreżentata qabel jew matul il-laqgħat tas-CCAMLR, jenħtieġ li jiġu stabbiliti proċeduri, f'konformità mal-prinċipju tal-kooperazzjoni leali fost l-istituzzjonijiet tal-Unjoni minqux fl-Artikolu 13(2) tat-Trattat dwar l-Unjoni Ewropea, għall-ispeċifikazzjoni minn sena għal sena tal-pożizzjoni tal-Unjoni għall-perijodu 2019-2023,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fil-laqgħat tal-Kummissjoni għall-Konservazzjoni tar-Riżorsi Ħajjin tal-Baħar Antartiku Internazzjonali (CCAMLR) hija stabbilita fl-Anness I. Dik il-pożizzjoni tkopri biss materji li jaqgħu fil-kompetenza kondiviża tal-Unjoni sal-punt li jaffettwaw regoli komuni tal-Unjoni.

            Artikolu 2
            L-ispeċifikazzjoni minn sena għal sena tal-pożizzjoni tal-Unjoni li għandha tittieħed fil-laqgħat tas-CCAMLR għandha titwettaq f'konformità mal-Anness II.

            Artikolu 3
            Il-pożizzjoni tal-Unjoni stabbilita fl-Anness I għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, l-aktar tard, għal-laqgħa annwali tas-CCAMLR fl-2024.

            Artikolu 4
            Id-Deċiżjoni tal-Kunsill tal-24 ta' Ġunju 2014 dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR) hija b'dan imħassra.

            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-14 ta' Mejju 2019.

                  Għall-Kunsill

                  Il-President

               P. DAEA

            (1)  Deċiżjoni tal-Kunsill 81/691/KEE tal-4 ta' Settembru 1981 dwar il-konklużjoni tal-Konvenzjoni għall-konservazzjoni tar-riżorsi marittimi ħajjin tal-Antartika (ĠU L 252, 5.9.1981, p. 26).

            (2)  ĠU L 252, 5.9.1981, p. 27.

            (3)  Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

            (4)  Regolament tal-Kunsill (KE) Nru 1035/2001 tat-22 ta' Mejju 2001 li jistabbilixxi skema ta' dokumentazzjoni ta' qbid ta' Dissostichus spp (ĠU L 145, 31.5.2001 p. 1).

            (5)  Regolament tal-Kunsill (KE) Nru 600/2004 tat-22 ta' Marzu tal-2004 li jelenka ċerti miżuri tekniċi applikabbli għall-attivitajiet tas-sajd fl-inħawi koperti mill-Konvenzjoni dwar il-konservazzjoni tar-riżorsi ħajjin tal-baħar tal-Antartiku (ĠU L 97, 1.4.2004, p. 1).

            (6)  Regolament tal-kunsill (KE) Nru 601/2004 tat-22 ta' Marzu 2004 li jistabbilixxi ċerti miżuri ta' kontroll applikabbli għall-attivitajiet tas-sajd fiż-żona koperta mill-Konvenzjoni dwar il-konservazzjoni tar-riżorsi marittimi ħajjin tal-Antartiku u jħassar ir-Regolamenti (KEE) Nru 3943/90, (KE) Nru 66/98 u (KE) Nru 1721/1999 (ĠU L 97, 1.4.2004, p. 16).

            (7)  Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1).

            (8)  Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).

            (9)  Regolament (UE) 2017/2403 tal-Parlament Ewropew u tal-Kunsill tat-12 ta' Diċembru 2017 dwar il-ġestjoni sostenibbli ta' flotot tas-sajd esterni, u li jħassar ir-Regolament tal-Kunsill (KE) Nru 1006/2008 (ĠU L 347, 28.12.2017, p. 81).

            (10)  ECLI:EU:C:2018:925.

            ANNESS I

               Il-pożizzjoni li għandha tittieħed f'isem l-Unjoni, fil-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR)

            1.   PRINĊIPJI
            Fil-qafas tas-CCAMLR, l-Unjoni għandha:

                        a)

                        taġixxi f'konformità mal-objettivi u l-prinċipji tal-Unjoni fi ħdan il-qafas tal-Politika Komuni tas-Sajd (PKS), b'mod partikolari permezz tal-approċċ prekawzjonarju u l-miri relatati mar-rendiment massimu sostenibbli kif stipulat fl-Artikolu 2(2) tar-Regolament (UE) Nru 1380/2013, biex tkun promossa l-implimentazzjoni ta' approċċ ibbażat fuq l-ekosistema għall-ġestjoni tas-sajd, biex jiġu evitati jew jitnaqqsu kemm jista' jkun qabdiet mhux mixtieqa, u jiġi eliminat gradwalment il-qbid skartat, u biex jiġi minimizzat l-impatt tal-attivitajiet tas-sajd fuq l-ekosistemi tal-baħar u l-ħabitats tagħhom, kif ukoll, permezz tal-promozzjoni ta' sajd ekonomikament vijabbli u kompetittiv tal-Unjoni, biex ikun provdut livell tal-għajxien ġust għal dawk li jiddependu minn attivitajiet relatati mas-sajd u jitqiesu l-interessi tal-konsumaturi;

                        b)

                        taħdem lejn involviment xieraq tal-partijiet ikkonċernati fil-fażi ta' preparazzjoni għal miżuri tas-CCAMLR u tiżgura li l-miżuri adottati fi ħdan is-CCAMLR huma skont il-Konvenzjoni CAMLR;

                        c)

                        tiżgura li l-miżuri adottati fi ħdan is-CCAMLR huma konsistenti mad-dritt internazzjonali, u partikolarment mad-dispożizzjonijiet tal-Konvenzjoni tan-NU dwar id-Dritt tal-Baħar tal-1982, mal-Ftehim tan-NU relatat mal-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna tal-1995 u mal-Ftehim li jippromwovi l-konformità mal-miżuri internazzjonali ta' konservazzjoni u ġestjoni mill-bastimenti tas-sajd fl-ibħra miftuħa tal-1993 u l-Ftehim dwar il-Miżuri tal-Organizzazzjoni tal-Ikel u tal-Agrikoltura tal-Istat tal-Port tal-2009;

                        d)

                        tippromwovi pożizzjonijiet konsistenti ma' dawk adottati mill-organizzazzjonijiet reġjonali għall-ġestjoni tas-sajd (RFMOs) fl-istess żona;

                        e)

                        tfittex il-konsistenza u s-sinerġija mal-politika li l-Unjoni qed issegwi bħala parti mir-relazzjonijiet bilaterali tas-sajd tagħha ma' pajjiżi terzi, u tiżgura l-koerenza mal-politiki l-oħrajn tagħha b'mod partikolari fl-oqsma tar-relazzjonijiet esterni, l-impjiegi, l-ambjent, il-kummerċ, l-iżvilupp, ir-riċerka u l-innovazzjoni;

                        f)

                        tiżgura li l-impenji internazzjonali tal-Unjoni jiġu rispettati;

                        g)

                        tkun konformi mal-Konklużjonijiet tal-Kunsill tad-19 ta' Marzu 2012 dwar il-Komunikazzjoni tal-Kummissjoni dwar id-dimensjoni esterna tal-Politika Komuni tas-Sajd (1);

                        h)

                        timmira li toħloq kundizzjonijiet ekwi għall-flotta tal-Unjoni fi ħdan iż-żona tal-Konvenzjoni CAMLR abbażi tal-istess prinċipji u standards bħal dawk applikabbli skont id-dritt tal-Unjoni, u li tippromwovi l-implimentazzjoni uniformi ta' dawk il-prinċipji u l-istandards;

                        i)

                        tkun konformi mal-konklużjonijiet tal-Kunsill (2) dwar il-komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea dwar Il-governanza internazzjonali tal-oċeani: aġenda għall-futur tal-oċeani tagħna (3) u tippromwovi miżuri biex jappoġġaw u jtejbu l-effettività tas-CCAMLR u, fejn rilevanti, itejbu l-governanza u l-prestazzjoni tagħha (b'mod partikolari dwar ix-xjenza, il-konformità, it-trasparenza u t-teħid ta' deċiżjonijiet) bħala kontribut għall-ġestjoni sostenibbli tal-oċeani fid-dimensjonijiet kollha tagħha;

                        j)

                        flimkien mal-Istati Membri, tappoġġa attivament l-istabbiliment ta' netwerk rappreżentattiv ta' żoni tal-baħar protetti fl-Oċean tan-Nofsinhar, fost l-oħrajn permezz tal-preżentazzjoni mill-Unjoni u mill-Istati Membri tagħha ta' proposti speċifiċi għal żoni tal-baħar protetti lis-CCAMLR;

                        k)

                        tippromwovi, fejn xieraq, il-koordinazzjoni bejn l-RFMOs u l-konvenzjonijiet reġjonali tal-baħar (RSCs) u l-kooperazzjoni ma' organizzazzjonijiet globali, kif applikabbli skont il-mandat tagħhom;

                        l)

                        tippromwovi mekkaniżmi ta' kooperazzjoni fost l-RFMOs mhux tat-tonn simili għall-hekk imsejjaħ proċess Kobe għall-RFMOs tat-tonn.

                  2.   ORJENTAZZJONIJIET
            L-Unjoni għandha, fejn xieraq, tagħmel ħilitha sabiex tappoġġa l-adozzjoni mis-CCAMLR tal-azzjonijiet li ġejjin:

                        a)

                        miżuri ta' konservazzjoni u ġestjoni għar-riżorsi tas-sajd fiż-żona tal-Konvenzjoni CAMLR abbażi tal-aqwa parir xjentifiku disponibbli, inkluż Qabdiet Totali Permissibbli (TACs) u kwoti jew regolazzjoni tal-isforz għar-riżorsi bijoloġiċi tal-baħar ħajjin li huma rregolati mis-CCAMLR, li jistgħu jwasslu għal, jew iżommu, ir-rata tal-isfruttament għar-rendiment sostenibbli massimu sa mhux iktar tard mill-2020. Fejn meħtieġ, dawk il-miżuri ta' konservazzjoni u ġestjoni għandhom jinkludu miżuri speċifiċi għall-istokkijiet li huma soġġetti għal sajd żejjed biex l-isforz tas-sajd jinżamm konformi mal-opportunitajiet ta' sajd disponibbli;

                        b)

                        miżuri biex jipprevjenu, jiskoraġġixxu u jeliminaw attivitajiet tas-sajd illegali, mhux irrappurtati u mhux irregolati (IUU) fiż-żona tal-Konvenzjoni CAMLR, inkuż l-elenkar tal-bastimenti IUU, aktar skambji ta' informazzjoni mal-RFMOs, elenkar inkroċjat ma' RFMOs oħra u azzjoni mmirata kontra bastimenti mingħajr nazzjonalità;

                        c)

                        miżuri biex isaħħu l-ġbir ta' data xjentifika dwar is-sajd u li jippromwovu kooperazzjoni aħjar bejn l-industrija u x-xjentisti;

                        d)

                        miżuri ta' monitoraġġ, kontroll u sorveljanza fiż-żona tal-Konvenzjoni CAMLR sabiex jiġu żgurati l-effiċjenza tal-kontroll u l-konformità mal-miżuri adottati fi ħdan is-CCAMLR, inklużi t-tisħiħ tal-kontroll fuq l-attivitajiet tat-trasbord tar-riżorsi ġestiti mis-CCAMLR u r-reviżjoni tal-iskema ta' dokumentazzjoni tal-qbid (CDS) tas-CCAMLR għall-pixxisinna biex jiġu indirizzati l-lakuni possibbli fil-kummerċ ta' dawk l-ispeċijiet u jiġu promossi l-kuntatti ma' RFMOs ġirien għall-kooperazzjoni mas-CDS tas-CCAMLR;

                        e)

                        miżuri biex jimminimizzaw l-impatt negattiv tal-attivitajiet tas-sajd fuq il-bijodiversità tal-baħar u l-ekosistemi tal-baħar u l-ħabitats tagħhom, inklużi miżuri biex inaqqsu t-tniġġis tal-baħar u jipprevjenu r-rimi ta' plastik fil-baħar u jnaqqsu l-impatt tal-plastik preżenti fil-baħar fuq il-bijodiversità u l-ekosistemi tal-baħar, miżuri protettivi għal ekosistemi tal-baħar vulnerabbli fiż-żona tal-Konvenzjoni CAMLR f'konformità mal-Linji Gwida Internazzjonali għall-Ġestjoni tas-Sajd fil-Fond fl-Ibħra Internazzjonali tal-FAO, u miżuri biex jiġu evitati u jitnaqqsu kemm jista' jkun il-qabdiet mhux mixtieqa, inkluż b'mod partikolari speċijiet tal-baħar vulnerabbli, u biex jiġi eliminat gradwalment il-qbid skartat;

                        f)

                        miżuri biex inaqqsu l-impatt ta' rkaptu tas-sajd abbandunat, mitluf jew inkella skartat (ALDFG) fl-oċean u biex jiffaċilitaw l-identifikazzjoni u l-irkupru ta' tagħmir bħal dan;

                        g)

                        miżuri li l-għan tagħhom huwa li jipprojbixxu s-sajd imwettaq biss bl-iskop tal-ġbir ta' xewk tal-klieb il-baħar u, li jirrikjedu li l-klieb il-baħar kollha jitħattew l-art b'kull xewka mwaħħla magħhom b'mod naturali;

                        h)

                        rakkomandazzjonijiet, fejn xieraq u sal-limitu permess skont id-dokumenti kostitwenti rilevanti, li jħeġġu l-implimentazzjoni tal-Konvenzjoni dwar ix-Xogħol fis-Sajd tal-Organizzazzjoni Internazzjonali tax-Xogħol (ILO);

                        i)

                        approċċi komuni ma' RFMOs oħra, fejn xieraq, b'mod partikolari ma' dawk involuti fil-ġestjoni tas-sajd fl-istess reġjun;

                        j)

                        miżuri tekniċi addizzjonali abbażi tal-parir mill-korpi sussidjarji u mill-gruppi ta' ħidma tas-CCAMLR;

                        k)

                        flimkien mal-Istati Membri, l-istabbiliment ta' żoni tal-baħar protetti abbażi tal-aqwa parir xjentifiku disponibbli bil-ħsieb tal-konservazzjoni tar-riżorsi tal-baħar ħajjin u l-bijodiversità tal-baħar tal-Antartiku kif ukoll il-protezzjoni ta' ekosistemi vulnerabbli u ta' karatteristiċi ambjentali.

               (1)  7087/12 REV 1 ADD 1 COR 1.

               (2)  7348/1/17 REV 1 tal-24.3.2017.

               (3)  JOIN(2016) 49 final tal-10.11.2016.

            ANNESS II

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed fil-laqgħa annwali tal-Kummissjoni għall-Konservazzjoni tar-Riżorsi Ħajjin tal-Baħar Antartiku

            Qabel kull laqgħa annwali tas-CCAMLR, meta dak il-korp jintalab jadotta deċiżjonijiet li għandhom effetti legali fuq l-Unjoni, għandhom jittieħdu l-passi meħtieġa biex il-pożizzjoni li għandha tiġi espressa f'isem l-Unjoni tqis l-aħħar informazzjoni xjentifika u informazzjoni oħra rilevanti mibgħuta lill-Kummissjoni, f'konformità mal-prinċipji u l-orjentazzjonijiet stabbiliti fl-Anness I.
            Għal dan il-għan, u abbażi ta' dik l-informazzjoni, il-Kummissjoni għandha tibgħat lill-Kunsill, fi żmien suffiċjenti qabel kull laqgħa annwali tas-CCAMLR, dokument bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li għandha tiġi espressa f'isem l-Unjoni.
            Jekk waqt laqgħa tas-CCAMLR, inkluż dik fuq il-post, ma jkunx jista' jintlaħaq qbil, sabiex il-pożizzjoni tal-Unjoni tqis l-elementi l-ġodda, il-kwistjoni għandha tkun referuta lill-Kunsill jew lill-korpi preparatorji tiegħu.


title: Il-Kummissjoni Amministrattiva għall-Koordinazzjoni tas-Sistemi tas-Sigurtà Soċjali — Id-Deċiżjoni Nru F3 tad-19 ta’ Diċembru 2018 dwar l-interpretazzjoni tal-Artikolu 68 tar-Regolament (KE) Nru 883/2004 b’rabta mal-metodu tal-kalkolu tas-suppliment li jagħmel tajjeb għad-differenza (Test b’rilevanza għaż-ŻEE u għall-Ftehim bejn il-KE u l-Iżvizzera.)

text:
               26.6.2019

               MT

               Il-Ġurnal Uffiċjali tal-Unjoni Ewropea

               C 215/2

      IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
      ID-DEĊIŻJONI Nru F3
      tad-19 ta’ Diċembru 2018
      dwar l-interpretazzjoni tal-Artikolu 68 tar-Regolament (KE) Nru 883/2004 b’rabta mal-metodu tal-kalkolu tas-suppliment li jagħmel tajjeb għad-differenza
      (Test b’rilevanza għaż-ŻEE u għall-Ftehim bejn il-KE u l-Iżvizzera)
      (2019/C 215/02)
      IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TA’ SIGURTÀ SOĊJALI,
      Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (1) li skontu l-Kummissjoni Amministrattiva hija responsabbli biex titratta l-kwistjonijiet amministrattivi u il-kwistjonijiet ta’ interpretazzjoni li jirriżultaw mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (2),
      Wara li kkunsidrat l-Artikolu 68 tar-Regolament (KE) Nru 883/2004,
      Wara li kkunsidrat l-Artikolu 60 tar-Regolament (KE) Nru 987/2009;
      Billi:

                  (1)

                  L-Artikolu 68(2) tar-Regolament (KE) Nru 883/2004 jipprevedi li fil-każ li jkun hemm overlapping bejn il-benefiċċji taħt il-leġislazzjoni ta’ aktar minn Stat Membru wieħed, benefiċċji marbutin mal-familja għandhom jingħataw skont il-leġislazzjoni indikata bħala l-leġislazzjoni li għandha preċedenza skont il-paragrafu (1). L-intitolar għal benefiċċji tal-familja taħt leġislazzjoni jew leġislazzjonijiet oħrajn li ma jaqblux għandu jkun sospiż sal-ammont stabbilit mill-ewwel leġislazzjoni u għandu jingħata suppliment biex jagħmel tajjeb għad-differenza, jekk ikun meħtieġ, fis-somma li taqbeż dan l-ammont.

                  (2)

                  Għalhekk, sabiex tkun iffaċilitata l-applikazzjoni uniformi tar-Regolament (KE) Nru 883/2004, il-Kummissjoni Amministrattiva taqbel li jenħtieġ li tiġi stabbilita proċedura uniformi biex timplimenta l-Artikolu msemmi rigward it-tqabbil bejn l-ammonti previsti miż-żewġ leġiżlazzjonijiet jew iżjed ikkonċernati u rigward id-determinazzjoni tas-suppliment li jagħmel tajjeb għad-differenza li jista’ jkollu jitħallas mill-istituzzjoni kkonċernata.
                  Filwaqt li taġixxi skont il-kundizzjonijiet stipulati fl-Artikolu 71(2) tar-Regolament (KE) Nru 883/2004,

            IDDEĊIEDIET KIF ĠEJ:

                  1.

                  L-istituzzjoni tal-Istat Membru li l-leġiżlazzjoni tiegħu ma tkunx ġiet identifikata bħala dik li għandha preċedenza skont l-Artikolu 68(1) tar-Regolament (KE) Nru 883/2004 għandha, għal kull membru tal-familja tagħmel tqabbil bejn l-ammont tal-benefiċċji tal-familja previst mil-leġiżlazzjoni identifikata bħala dik li għandha preċedenza u l-ammont tal-benefiċċji tal-familja previst mil-leġiżlazzjoni li hija tamministra.

                  2.

                  Wara li tkun għamlet it-tqabbil għal kull membru individwali tal-familja, l-istituzzjoni kkonċernata għandha tħallas suppliment li jagħmel tajjeb għad-differenza bejn iż-żewġ ammonti.

                  3.

                  Din id-Deċiżjoni għandha tiġi ppubblikata f’Il-Ġurnal Uffiċċjali tal-Unjoni Ewropea. Hija tidħol fis-seħħ fl-għoxrin jum ta’ wara l-pubblikazzjoni tagħha.

               Il-President tal-Kummissjoni Amministrattiva

            Bernhard SPIEGEL

         (1)  ĠU L 166, 30.4.2004, p. 1.

         (2)  ĠU L 284, 30.10.2009, p. 1.